**Áldozati vasárnap**

**a Budavári Evangélikus Egyházközségben**

**2016. október 16.**



Kedves Testvérek!

 Az idei munkatervünk mottójaként egy prófétai bátorítást választottunk: „**Újuljatok meg szívetekben és lelketekben! (Ez 18.31.)** A reformáció közeledtével mindig hangsúlyossá válik számunkra az, hogy őseink örökségét hogyan tudjuk úgy ápolni, hogy közben mi magunk is megújulunk! Hálával emlékezünk azokra, akik a Szentírás tanítását komolyan véve építették gyülekezetünket, és akiknek szolgálata által gyülekezetünk megmaradhatott, növekedhetett, fejlődhetett. A reformáció 500. évfordulójára készülve pedig érezzük a felelősségünket, hogy nem csak emlékezni kell, hanem a Lélek által felelősen munkálkodni.

Szívünkön viseljük az igehirdetés fontosságát és a templomunk iránti ragaszkodást. Ebben az évben templomunk felszentelésének 121. évfordulójára készülünk.

 Négy éve, a templomszentelési ünnephez kötötten hirdettük meg az **áldozati vasárnapot.** Nemcsak az volt az örömünk, hogy sokan jöttek el a templomba Isten igéjének hallgatására, hanem az is, hogy sokan részt vettek az adakozásban is. Így a templomunk erősítő-berendezése újulhatott meg, korszerű projektor és új, ízléses szőnyeg került a templomba. Az elmúlt év adományaiból pedig az áldozatos munkát végző hitoktatókat tudjuk két éven át támogatni.

 Gyülekezetünk idén két nagy beruházásba kezdett. (Műemlék épület teljes rekonstrukciója és új orgona építése) **Az áldozati vasárnap adományaival forrást szeretnénk teremteni ahhoz, hogy az orgonaépítéssel egy időben a templom belső festése is megvalósuljon.**

 Ha valaki az istentisztelet csendjében a templomban körbe tekint, akkor láthatja, hogy nagyon megérettek a falak a festésre, és az orgonaépítéssel kapcsolatos átalakítás épp jó lehetőséget kínál, hogy egy lendülettel a tisztasági festés is megvalósuljon. Így a Reformáció 500. évfordulójára megújult templom-belsővel készülhetünk.

A presbitérium döntése alapján az áldozati vasárnapon befolyó **adományok 10%-át rászoruló evangélikus gyülekezetek támogatására fordítjuk,** hogy így fejezzük ki szolidaritásunkat azok felé, akik a mienkénél rosszabb körülmények között élnek.

**Hívjuk, várjuk, hogy 2016. október 16-án is vegyen részt az istentiszteleten!**

**Október 16-án,** vasárnap a 11.00-kor kezdődő istentiszteletünk keretében megáldjuk a jubiláló házaspárokat. 16.00 órakor pedig *Mert jó az én lelkemnek!* címmel az öt éves Budavári Gospel Kórus születésnapi koncertjére kerül sor. A koncert meghívott vendége a Seven Hauses Gospel Choir and Band (Balatonboglár)

Kérjük, hogy az **adományát nevével ellátott borítékban** helyezze a perselybe!

 Ha nem tud részt venni az áldozati vasárnapon, akkor az adományát **november 15-ig** juttassa el névvel ellátott borítékban a Lelkészi Hivatalba, vagy átutalással, csekken egyházközség számlájára. **(OTP - 11702036-22377827)** Kérjük, hogy a közleményben tüntesse fel: **ÁLDOZATI VASÁRNAP 2016.**

 Az így befolyó adományokat kizárólag a fent megnevezett célokra fogjuk fordítani! A befolyt adományokról és felhasználásukról részletes tájékoztatót adunk a Budavári Hírmondóban.

Az áldozati vasárnap igehirdetői:

A Budagyöngyén 9.00-kor, s a Várban 11.00-kor: **Dr. Fabiny Tamás,** püspök.

A Várban 9. 00-kor és 18.00-kor: **Péter Zoltán,** lelkész.

16.00 órakor, a koncerten: **Bence Imre,** lelkész.

Pál apostol szava is megújulásra hív, s erre a belső, lelki megújulásra szüksége van mindannyiunknak. Isten igéje, s a keresztyén közösségben megélt testvéri szeretet segíthet ehhez az újuláshoz: **„Vessétek le a régi élet szerint való óembert, aki csalárd és gonosz kívánságok miatt megromlott; újuljatok meg lelketekben és elmétekben, öltsétek fel az új embert, aki Isten tetszése szerint valóságos igazságban és szentségben teremtetett...”**(Ef 4,22-24.)

Erős vár a mi Istenünk!

|  |  |  |  |
| --- | --- | --- | --- |
| Bence Imre | Dr. Pőcze Tibor | Péter Zoltán  | Bencéné Szabó Márta  |
| lelkész | felügyelő | lelkész | lelkész |

Budapest, 2016. szeptember 29.